लखनऊ. राजधानी में शुक्रवार को देर रात एसएसपी दीपक कुमार ने पुलिस कर्मियों की क्लास लागाई। शुक्रवार रात करीब 12:30 बजे लखनऊ की चीता मोबाइल के 200 पुलिस कर्मियों को वायरलेस के माध्यम से 1090 चौराहे आने की सूचना दी गई। इसके बाद 2.12 बजे एसएसपी दीपक कुमार यहां पहुंचे। दीपक कुमार ने पुलिस कर्म‍ियों की क्लास लेते हुए कहा- ''मैंने लखनऊ पुलिस से कमजोर पुलिस नहीं देखी, मुझे भगौड़े फोर्स का लीडर नहीं बनना।''



समय पर तनख्वाह मिल जाती है तो घूस क्यों लेते हो

- एसएसपी ने आगे कहा- लखनऊ पुलिस से बेहतर पुलिसिंग सीतापुर पुलिस की है। अपको समय पर तनख्वाह मिल जाती है। सैलरी भी ठीक ठाक है। फिर घूस क्यों लेते हो।

- आप लोगों की मदद करिए फिर देखिए लोग कैसे आपकी मदद करते है। भाई-भाई का झगड़ा है तो उसे समझा कर खत्म कर दीजिए। रिश्वत लेना बंद कर दीजिए। लोग यह कहने लगेंगे कि पुलिस पैसे नहीं लेती।

- दुर्भाग्य है कि इतने लम्बे समय से थाने पर तैनात होने के बाद आप लोग पुलिसिंग नहीं कर पाए, प्रॉपर्टी डीलर बन गए। अगर अब प्रॉपर्टी डीलिंग की तो जिस थाने पर तैनात हो उसी से जेल भेजूंगा।

वर्दी सुधार लो

- एसएसपी दीपक कुमार ने लखनऊ पुलिस की वर्दी को लेकर खासी नाराजगी जताई। उन्होंने कहा- आप लोग अपना हुलिया देखिए। जूते कैसे हैं, वर्दी कहां जा रही है।

- आप से तो ठीक बांग्लादेश की पुलिस है जिसकी वर्दी और पहनावा आपसे बेहतर है।

आप पुलिस की शान और मान हो

- एसएसपी ने सिपाहियों का मनोबल बढ़ाते हुए कहा- आप लोग पुलिस की शान और मान हो। सिपाही फोर्स का गौरव होता है।

- आप भी शिकागो पुलिस की तरह बनिए। शि‍कागो में पुलिस वाले लोगों की हर समस्याओं को सुनते हैं। फिर चाहें वह बिजली पानी की समस्या हो या फिर किसी और प्रकार की।

- एसएसपी ने कहा कि आप लोगों को न्यूयॉर्क पुलिस की तरह कैमरा मुहैया कराया जाएगा जिसे आप अपने कंधे पर लगाकर चलेंगे।

- उससे आपको परेशानी नहीं उठानी पड़ेगी। साथ ही रात को पेट्रोलिंग के समय हूटर और सायरन बजाते रहना है।